מחלף גלילות

**מחלף גלילות** (בעבר כונה גם "צומת גלילות" או "צומת הקאנטרי") הוא מחלף הנמצא בין תל אביב, הרצליה ורמת השרון.

המחלף הוא אחד המרכזיים והעמוסים בישראל, ובשנת 2006 עברו מדי יום בחלקו המערבי כ-185,000 כלי רכב.

בסמוך למחלף נמצאים מטה המוסד למודיעין ולתפקידים מיוחדים, מחנות גלילות, מתחם סינמה סיטי גלילות וביג פאשן גלילות (מצפון), מתחם פי גלילות (מדרום), מתחם הקאנטרי קלאב (ממערב) והאנדרטה לחללי הפיגוע בכביש החוף (בצד צפון-מערב).

## מבנה
למחלף שני חלקים המקשרים בין כביש 5 במזרח עם נתיבי איילון ובמערב עם כביש 2. חלקו המערבי של המחלף הוא קצהו המערבי של כביש 5, וזו גם הנקודה הדרומית ביותר בכביש 2 לפני תחום השיפוט של עיריית תל אביב-יפו והפיכתו לדרך עירונית (דרך נמיר).

## היסטוריה
מקור שמו הוא היישוב לשעבר **גלילות**, מעברה ששכנה על חורבות הכפר הערבי אג'ליל שהיה במקום עד למלחמת העצמאות. ייתכן שהכפר הערבי שימר בשמו את השם "גליל", שנזכר בספרות השומרונית הקדומה.

ב-25 באוגוסט 1967 נפתח לתנועה כביש 5 (בין כביש 2 לכביש 4) והמפגש בינו לכביש 2 קיבל את השם צומת גלילות, כצומת מרומזר.

במחצית השניייה של שנות ה-80 של המאה ה-20 נסללו המשך נתיבי אילון עד כביש 5. הקישור בין כביש 5 לנתיבי אילון לכיוון דרום נפתח לתנועה ב-17 בספטמבר 1990. לצורך חיבור זה הוקמה סדרה של צמתים מרומזרים. גשר ראשון, המאפשר פנייה דרומה מכביש 5 בכיוון מערב לנתיבי איילון, נפתח במקום ב-13 בינואר 1992.

באוגוסט 2003 חברת נתיבי איילון הכריזה על תוכנית להשלמת חלק נוסף ממחלף גלילות וביטול הרמזור בצומת עם מספר 5. הפרויקט כלל הקמת שני גשרים, הרחבת הכבישים הקיימים והסדרת הרמפה העולה מאיילון צפון אל המחלף.

בסוף 2004 החלו העבודות להקמת גשר באורך כ-500 מטרים המאפשר פנייה מזרחה מכביש 2 לכביש 5 ונתיבי איילון, זאת לאחר עיכובים עקב צורך להפקיע שטח ממתחם הקאנטרי קלאב במקום. עיכוב נוסף נוצר עקב קיוסק בצמות, שבעליו סירבו לעזוב, ולבסוף קיבל פיצוי של 800 אלף שקל. הגשר נפתח לתנועה ב-28 בפברואר 2007. הגשר נבנה ממקטעי בטון טרומיים, שהודבקו ונדרכו במקום. מטרת האדריכלים שתכננו אותו הייתה שיהווה מעין "שער כניסה" לבאים לתל אביב מצפון וממזרח, ולכן הקפידו על קווים עגולים ונקיים גם בקו הגשר עצמו וגם בעמודי התמיכה. כמו כן הקפידו שהגשר לא יסתיר את המבט לים לבאים ממזרח.

בעקבות הרחבה נוספת של נתיבי איילון לכיוון מחלף שבעת הכוכבים הוקמה במחלף לולאה לפנייה מכיוון מערב לצפון, אך זו בוטלה, עת החלו העבודות לשדרוג החלק המזרחי בשנת 2006. במרכז העבודות בניית גשר המאפשר נסיעה לבאים מנתיבי איילון מכיוון דרום אל כביש 5 בכיוון מערב. גשר זה איפשר את ביטול הרמזור המיועד לנסיעה בכיוון זה ונפתח לתנועה ב-8 במאי 2009.

באפריל 2017 ירד נפח התנועה במחלף, אחרי שנבנה מחלף חדש כחלק מפרויקט הארכת כביש 531 לנתיבי איילון המחבר את כביש החוף עם נתיבי איילון במחלף שמריהו מזרח. בכך נוצרה חלופה נוספת ליוצאים מנתיבי איילון לכביש החוף, לכביש 4 ולכביש 6 ללא עצירה ברמזורים בדרך.

ב-2020 החלה בניית שני גשרים ארוכים מעל חלקו המזרחי של המחלף כחלק מתוכנית נתיבים מהירים בגוש דן. הגשרים יקשרו בין כביש 5 מזרח לכביש 20 דרום, כחלק מנתיב מהיר דו-כיווני שייסלל במרכז כביש 5 ו-20. הנתיב מיועד לתחבורה ציבורית ורכב רב-תפוסה.

בשנת 2002 אושרה תוכנית להקמת תחנת הרכבת גלילות צפון, בנוסף מתוכננת הקמת תחנה של הרכבת התחתית של גוש דן – קו M1 באזור מחלף גלילות, אך מועד מימוש תוכניות אלו אינו ידוע.


תמונה:Glilot-West Interchange 1.JPG|מחלף גלילות מערב, מבט לכיוון דרום־מזרח
תמונה:Glilot-West Interchange 2.JPG|מבט מצפון לכיוון דרום
קובץ:A2a5026.jpg|מבט מדרום
קובץ:A2a5029.jpg|מבט ממערב



## ביצת אחיה
במישור החוף עוברות דרכי האורך באבוסים שבין רכסי הכורכר, כביש 2 (דרך החוף) עוברת באבוס שבין רכס הכורכר הראשון (החופי) לרכס הכורכר השני ואילו כביש 20 (נתיבי איילון) עובר באבוס שבין רכס הכורכר השני לרכס הכורכר השלישי, דרכי הרוחב היו חוצות את הרכסים וכביש 5 חוצה את שלושתם, מחלף גלילות המקשר בניהם בנוי על רכב הכורכר השני.

בעבר היו נוצרות באבוסים שבין הרכסים ביצות ובריכות חורף.

הביצה שנקראה **[[בריכת נאמן|Burak Leil]]** השתרעה בעבר ממערב למחלף גלילות ו**ביצת אחיה** השתרעה בעבר ממזרח לו.

את ביצת אחיה הזינו נחל אחיה ומי נגר ואת Burak Leil הזינו ערוצים מקומיים ומי גשם.

ב-1922 הוזכרה Burak Leil על ידי רשויות הבריאות של הצבא הבריטי כאחד ממוקדי המלאריה החמורים ביותר באזור, יחד עם הבאסה (הרצליה). מאחר שהאזור הפך לקו החזית מול הכוחות העות'מאניים נאלצו הבריטים לנקז את הביצה ולהדביר את היתושים כדי להילחם במחלה. ב-1937 הסתיימו פעולות השאיבה לאחר שנוקזו 1,800 דונם.

בתחילת המאה ה-21 כל שנותר מהביצה היא שלולית חורף (בריכת נאמן) מדרום מערב למחלף גלילות ושדה נרקיסים גדול בשדות ממזרח למתקן פי גלילות.

## קישורים חיצוניים

## הערות שוליים

קטגוריה:נתיבי איילון: מחלפים
קטגוריה:השרון: צמתים ומחלפים
קטגוריה:כביש 5: מחלפים
קטגוריה:כביש 2: מחלפים
קטגוריה:ביצות בארץ ישראל
מחלף גלילות
קטגוריה:תל אביב-יפו: צמתים ומחלפים
קטגוריה:רמת השרון: תחבורה
קטגוריה:עמק גלילות